A **XV Brigada Internacional** —tamén coñecida como ***Brigada Abraham Lincoln**—* foi unha das Brigadas Internacionais que combateron en defensa da legalidade republicana contra o bando sublevado na Guerra Civil Española. Estaba composta por voluntarios de Estados Unidos, Canadá, Irlanda e Reino Unido principalmente, e tamén de Latinoamérica. Loitou nalgunhas das principais batallas da contenda, como a de Belchite ou a de Teruel. 

Debido ás diferenzas culturais e aos desencontros entre estadounidenses e latinos, a maioría destes últimos incorporáronse a outras unidades, como a brigada de choque de *El Campesino*.

As cancións desta brigada eran "Jarama Valley" (*O val do Xarama*) e "El paso del Ebro".

Orixes
------

Foi formada en Albacete en xaneiro de 1937 cos numerosos voluntarios anglófonos (divididos entón en británicos e estadounidenses). Tamén incluía outros dous batallóns: o Batallón Dimitrov, balcánico, e o Batallón Louise Michel, franco-belga. Con todo, daquela a Brigada estaba composta por voluntarios de 26 países. O mando asumiuno o Coronel Janos Galicz ("Xeneral Gal"), militar austrohúngaro naturalizado soviético. O capitán inglés George Nathan era o xefe de Estado Maior e o comisario, o francés Jean Chaintron ("Barthel").

Historial de operacións
-----------------------

### Batalla do Xarama

A comezos de febreiro as forzas sublevadas atacaron o sur de Madrid. A nova Brigada foi enviada á Batalla do Xarama. O comandante sublevado García Escámez avanzou rapidamente cara a Ciempozuelos e esmagou a vangarda da XV Brigada. A incompetencia inicial do *Xeneral Gal* tamén afectou o avance da brigada, mais a actuación de Nathan salvou a situación.

Unha compañía do Batallón Británico foi feita prisioneira despois de deixar chegar ás súas trincheiras un grupo de regulares marroquís que ían cantando *A Internacional* como táctica de engano. Tras esta batalla, a Brigada quedou moi danada e pasou un tempo na retagarda. Entre os días 23 e 27 de febreiro o bando republicano lanzou un contraataque xeral. Participou por primeira vez o grupo de estadounidenses do Batallón Abraham Lincoln, liderado por Robert Ale Merriman. Porén, a manobra fracasou e o número de baixas foi elevado.

### Batalla de Brunete

Avance da XV Brigada Internacional no inicio da batalla de Brunete en xullo de 1937
A finais de marzo, o batallón español Voluntario 24 uniuse á Brigada. Despois duns meses, e baixo a supervisión de János Gálicz, a Brigada foi reorganizada en dúas agrupacións duns 1 200 membros cada un. A primeira, liderada por Jock Cunningham, estaba formada por voluntarios anglófonos. Pola súa parte, a segunda, dirixida polo Maior *Chapaiev* (Miklos Szalway), consistía na unión dos Batallóns Dimitrov, Louise Michel e Voluntario 24. Esta era a composición en. 

En xullo de 1937, antes do inicio da Ofensiva de Brunete, atopábase xa integrada na 15ª División da XIII Brigada, ao mando de János Gálicz (*Xeneral Gal*). A Brigada, ao mando de Ćopić, foi empregada como forza de choque. Para o 7 de xullo os interbrigadistas ingleses xa tomaran Villanueva de la Cañada, e posteriormente Villanueva del Pardillo o 11 de xullo.

Porén, o avance da ofensiva republicana, que logrou conquistar Brunete e Quijorna, quedou freado sen remedio o 15 de xullo. O 18 de xullo, primeiro aniversario da sublevación, comezou o contraataque xeral das divisións franquistas e os efectivos da XV Brigada empezaron a sufrir numerosas baixas. O comisario George Nathan morreu nun bombardeo franquista. Coma no Xarama, a brigada sufriu elevadas perdas e reduciuse de 6 a 4 batallóns. 

Os batallóns estadounidenses, con perdas de entre 400 e 800 efectivos, víronse obrigados a unirse nun só, o *Batallón Lincoln-Washington*. O Louise Michel, tamén con numerosas baixas, foi transferido a outra brigada despois de Brunete. Dos 2 500 soldados da XV Brigada que combateron na batalla, só 1 000 sobreviviron.

### Fronte de Aragón

Toma de Quinto (Zaragoza) pola XV Brigada en agosto de 1937 
Asalto da XV Brigada a Belchite en agosto-setembro de 1937  
En setembro, a XV Brigada trasladouse á fronte de Aragón para intervir na Ofensiva de Zaragoza, máis especialmente na Batalla de Belchite. As baixas foron elevadas durante estes combates, entre elas moitos mandos nos batallóns e compañías da Brigada. Os comandantes dos batallóns Lincoln e Británico morreron nos combates e o Comisario da Brigada quedou gravemente ferido. Despois da loita en Belchite, o Batallón Maclenzie-Papineau uniuse á Brigada e o Dimitrov foi trasladado á XIII Brigada. Entre xaneiro e febreiro de 1938 interveu na Fronte de Teruel e logrou deter varios contraataques franquistas.

O 10 de marzo, xa iniciada a Ofensiva franquista en Aragón, as divisións navarras de Xeneral Solchaga entraban na devastada localidade de Belchite. O xeneral Vicente Rojo instalou en Caspe o centro de operacións e congregou alí as Brigadas Internacionais. Porén, cara ao anoitecer do 17 de marzo a vila aragonesa caeu.

A primeiros de abril a unidade entrou en Cataluña. Quedaría illada do resto da zona republicana cando as tropas franquistas chegaron ao mar por Vinaròs (Castelló) e dividiron a zona republicana en dúas. A Brigada ía ofrecer un último acto de resistencia ao se atrincheirar en Gandesa, preto da desembocadura do Ebro, que caeu o 3 de abril. Porén a brigada resistiu uns días máis e permitiu a evacuación de valioso material bélico e o reagrupamento de moitas unidades republicanas alén do Ebro.

### Batalla do Ebro

Dende o 25 de xullo participou na Ofensiva do Ebro. O 1 de agosto a XV Brigada Internacional lanzou o seu máis duro ataque, contra a Cota 481, unha estratéxica posición elevada tras a que se atopaba Gandesa. Na lista de baixas achábanse Lewis Clive, concelleiro socialista en Londres, e David Haden Guest, filósofo comunista.

O 2 de agosto, malia os repetidos ataques republicanos, quedou detido o avance destes. Durante o mes de agosto alternou unha curta retirada á retagarda con incesantes combates. Nestes, malia cederen terreo, lograron deter numerosos contraataques franquistas. 

Neste punto da guerra xa se estaba debatendo a retirada dos voluntarios internacionais. De feito, había unidades das Brigadas Internacionais con máis españois que internacionais, incluída a XV Brigada, liderada polo comandante español Valledor. A súa última acción foi o 22 de setembro. Posteriormente, reorganizouse nunha unidade unicamente española, que non puido facer nada para evitar a derrota republicana.

Estrutura e organización
------------------------

### Relación de batallóns

| Data de entrada | N.º | Nome do batallón | Composición | Data de saída | Notas |
| --- | --- | --- | --- | --- | --- |
| 31 de xaneiro de 1937 | 16.º/57.º | Batallón Británico | Británicos, Irlandeses, outros | 23 de setembro de 1938 | Desmobilizado |
| 31 de xaneiro de 1937 | 17.º/58.º | Batallón Lincoln | Canadenses, estadounidenses, irlandeses, británicos, portorriqueños | 23 de setembro de 1938 | Desmobilizado |
| 31 de xaneiro de 1937 | 18.º | Batallón Dimitrov | Balcánicos | 20 de setembro de 1937 | Trasladado ás reservas da 45.ª División |
| 31 de xaneiro de 1937 | 19.º | Batallón Louise Michel | Franceses e belgas | 4 de agosto de 1937 | Trasladado á XIV Brigada |
| 14 de marzo de 1937 | 24.º/59.º | Volontario 24 | Voluntarios españois | 10 de novembro de 1937 | Trasladado a unha Brigada Mixta española |
| 29 de xuño de 1937 | 60.º | Batallón Mackenzie-Papineau | Canadenses e estadounidenses | 23 de setembro de 1938 | Desmobilizado |
| 4 de xullo de 1937 | 20.º | Batallón Washington | EUA | 14 de xullo de 1937 | Unificado co Batallón Lincoln. |
|

Amais dos batallóns, houbo unidades vencelladas á XV Brigada:

* Compañía Antitanque.
* Unidade fotográfica da XV Brigada Internacional (agosto de 1937 - setembro de 1938).
* Corpo de Voluntarios "Benito Juárez García", formado por voluntarios mexicanos.

Estandarte da 1.ª Compañía do Batallón Abraham Lincoln
### Comandantes da brigada

| Nome | País | Período |
| --- | --- | --- |
| János Gálicz |  Hungría | 31 de xaneiro - 15 de febreiro de 1937 |
| Vladimir Ćopić |  Iugoslavia | 15 de febreiro - 10 de xullo de 1937 |
| Klaus Becker |  Alemaña | 10 de xullo - 5 de agosto de 1937 |
| Vladimir Ćopić |  Iugoslavia | 5 de agosto de 1937 - 7 de marzo de 1938 |
| Robert Ale Merriman |  Estados Unidos | 7 - 31 de marzo de 1938 |
| Vladimir Ćopić |  Iugoslavia | 1 de abril - 15 de maio de 1938 |
| José Antonio Valledor Álvarez |  España | 15 de maio - 23 de setembro de 1938 |
| Jorge Agostino |  Cuba | 21 de xaneiro - 4 de febreiro de 1939 |
| José Gai dá Cunha |  Brasil | 4 - 9 de febreiro de 1939 |
|

Notas
-----

1. ↑  Esta nova denominación foi temporal. En outubro de 1937 volveu ser denominado *Batallón Lincoln*.
2. ↑  Brevemente coñecido como *Batallón Washington-Lincoln*.

Referencias

1. ↑  Spaniards and Latinos in the International Brigades
2. ↑  Michael, Petrou (2008). *Renegades: Canadians in the Spanish Civil War*. UBC Press. pp. 109–110.
3. ↑  Hugh Thomas, p. 641
4. 1 2 3 4  Hugh Thomas, p. 639
5. ↑  Hugh Thomas (1976); p. 638
6. ↑  Hugh Thomas (1976); p. 642
7. ↑  Hugh Thomas (1976); pp. 644-645
8. ↑  Hurtado, Víctor (2013). *Las Brigadas Internacionales*. Edicions DAU. ISBN 978-84-941031-1-7. Arquivado dende o orixinal o 30 de decembro de 2013. Consultado o 18 de abril de 2013.  Ligazón externa en `|editorial=` (Axuda), p.45
9. 1 2  Eby (2007); p. 174
10. 1 2  Hugh Thomas (1976); p. 767
11. ↑  Hugh Thomas (1976); p. 769
12. 1 2  Hugh Thomas (1976); p. 770
13. ↑  Hugh Thomas (1976); p. 771
14. ↑  Eby, p. 196
15. ↑   Coleman, *Some Men Put In Their Lives*, p. 88
16. ↑  Hurtado, Víctor (2013). *Las Brigadas Internacionales*. Edicions DAU. ISBN 978-84-941031-1-7. Arquivado dende o orixinal o 30 de decembro de 2013. Consultado o 18 de abril de 2013.  Ligazón externa en `|editorial=` (Axuda), p.49
17. ↑  Hurtado, Víctor (2013). *Las Brigadas Internacionales*. Edicions DAU. ISBN 978-84-941031-1-7. Arquivado dende o orixinal o 30 de decembro de 2013. Consultado o 18 de abril de 2013.  Ligazón externa en `|editorial=` (Axuda), p.50
18. 1 2  Hugh Thomas (1976); p. 782
19. ↑  Hugh Thomas (1976), p. 852
20. ↑  Hugh Thomas (1976); p. 859
21. ↑  Hugh Thomas (1976), p. 860
22. ↑  Hugh Thomas (1976); p. 862
23. ↑  Hugh Thomas (1976); p. 871
24. ↑  Hugh Thomas, p. 862
25. 1 2 3  Hugh Thomas (1976), p. 904
26. ↑  Hugh Thomas (1976), p. 914
27. ↑  Hugh Thomas (1976), p. 915
28. 1 2  Hugh Thomas, p. 1036

Véxase tamén
------------

### Bibliografía

* Beevor, Antony (2005). *La Guerra Civil Española*. Barcelona: Círculo de Lectores. ISBN 978-84-672-1532-8.
* Cecil Eby, *Comrades and Commissars*, 2007.
* Engel, Carlos (1999). *Historia de las Brigadas Mixtas del Ejército Popular de la República*. Madrid, Almena. ISBN 84-922644-7-0.
* Salas Larrazábal, Ramón. *Historia del Ejército Popular de la República*, La Esfera de los Libros, Madrid, 2006. ISBN 84-9734-465-0.
* Thomas, Hugh (1976). *Historia de la Guerra Civil Española*. Barcelona: Círculo de Lectores. ISBN 84-226-0873-1.  `|data-acceso=` require `|url=` (Axuda)

|  |  |
| --- | --- |
| Control de autoridades | 
* Wd: Q941335
* WorldCat
* VIAF: 139526385
* ISNI: 0000000109434911
* LCCN: n88119968

 |